倣歸去來辭
作者：晁逈
朝代：宋

paragraphs: 陶令曾言歸去來，解印還家不迴首。
屏貴都遺身外名，忘憂酷嗜杯中酒。
白傅曾言歸去來，了知浮世非長久。
獨步逍遥自得場，飲食寢興隨所偶。
羅隠曾言歸去來，濩落生涯何所有。
明日船中竹一竿，要學江湖釣魚手。
晁叟亦言歸去來，抗表辭榮養衰朽。
京洛紅塵舊滿衣，總脫臨風都抖擻。